ดาวโจนส์พุ่ง 145.13 จุด
ดัชนีดาวโจนส์ตลาดหุ้นนิวยอร์กปิดพุ่งขึ้นแข็งแกร่งจับตากรีซผ่านแผนรัดเข็มขัด
29 มิ.ย. 2554

ดัชนีดาวโจนส์ตลาดหุ้นนิวยอร์กปิดพุ่งขึ้นแข็งแกร่งจับตากรีซผ่านแผนรัดเข็มขัด
ดัชนีดาวโจนส์ตลาดหุ้นนิวยอร์กปิดพุ่งขึ้นแข็งแกร่งเมื่อคืนนี้ (28 มิ.ย.) ทำสถิติปิดบวกติดต่อกัน 2 วันทำการในสัปดาห์นี้ เนื่องจากนักลงทุนเชื่อมั่นว่ารัฐสภากรีซจะผ่านร่างมาตรการรัดเข็มขัดระยะ 5 ปี ซึ่งเป็นข้อกำหนดที่สำคัญของการรับเงินช่วยเหลืองวดใหม่จากกองทุนการเงินระหว่างประเทศ (ไอเอ็มเอฟ) และสหภาพยุโรป (อียู) นอกจากนี้ ตลาดยังได้แรงหนุนจากรายงานราคาบ้านที่ปรับตัวเพิ่มขึ้นในสหรัฐ และการพุ่งขึ้นของหุ้นไนกี้ หลังจากบริษัทเปิดเผยผลประกอบการที่แข็งแกร่งเกินคาด
ดัชนีเฉลี่ยอุตสาหกรรมดาวโจนส์พุ่งขึ้น 145.13 จุด หรือ 1.21% ปิดที่ 12,188.69 จุด ดัชนี S&amp;P 500 ปรับตัวขึ้น 16.57 จุด หรือ 1.29% ปิดที่ 1,296.67 จุด และดัชนี Nasdaq ดีดตัวขึ้น 41.03 จุด หรือ 1.53% ปิดที่ 2,729.31 จุด
ปริมาณการซื้อขายในตลาดหุ้นนิวยอร์กมีอยู่ราว 3.2 พันล้านหุ้น มีจำนวนหุ้นบวกมากกว่าหุ้นลบในอัตราส่วน 4 ต่อ 1
ตลาดหุ้นนิวยอร์กปิดทะยานขึ้นติดต่อกัน 2 วันทำการ เนื่องจากกระแสคาดการณ์ที่ว่า รัฐสภากรีซจะผ่านร่างมาตรการรัดเข็มขัดระยะ 5 ปี โดยการอภิปรายในรัฐสภาของกรีซในขณะนี้ครอบคลุมถึงร่างกฎหมายการลดงบประมาณการใช้จ่ายมูลค่า 2.8 หมื่นล้านยูโร (4.032 หมื่นล้านดอลลาร์สหรัฐ), การปรับขึ้นภาษี และโครงการแปรรูปรัฐวิสาหกิจมูลค่า 5 หมื่นล้านยูโร (7.2 หมื่นล้านดอลลาร์สหรัฐ) ซึ่งมาตรกรเหล่านี้เป็นส่วนหนึ่งของแผนยุทธศาสตร์ด้านการคลังระยะกลางที่จะนำมาใช้ในปี 2558 และเป็นข้อกำหนดที่สำคัญของการได้รับเงินกู้งวดใหม่จากไอเอ็มเอฟและอียู